Die voorspoedsteologie - www.bybelkennis.co.za
Vroeër vanjaar was die sosiale media in rep en roer omdat die televangelis Credo Dollar fondse vir 'n $65 miljoen private vliegtuig bymekaar gemaak het. Sy motivering? Hy wou die boodskap van Christus versprei. Hy is gekritiseer deur Christene en nie-Christene. Sy verweer is dat diegene wat hom kritiseer nie die Bybel verstaan nie.
Hierdie predikers het al die Christelike geloof vir dekades lank geïnfiltreer. Hulle het hulle persoonlike vliegtuie, hulle dra duur klere en hulle woon in duur huise. Hulle boodskap is eenvoudig: God wil hê dat sy volgelinge finasieel ryk moet wees, uitstekende gesondheid moet geniet en gemaklike lewens moet leef.
Hulle leuse is: "Noem dit en maak daarop aanspraak." God deel dan al die goodies uit – 'n goeie werk, 'n bankrekening wat groei en selfs fisiese genesing. Alles hang van jou geloof af – soms bewys deur hoeveel jy vooraf bereid is om te gee. Geloof is wat God laat beweeg. Om ons hemelse voorregte te ontvang, moet ons onsself ondersoek en ontslae raak van ons ongeloof. Hierdie tipe "geloof" is problematies. Dit trek die werklikheid skeef. Dit is wensdenkery.
God belowe nooit finansiële rykdom aan sy volgelinge nie. Inderwaarheid waarsku Paulus sy lesers hierteen: Geldgierigheid is 'n wortel van allerlei kwaad. Party het geld nagejaag en toe van die geloof afgedwaal; daardeur het hulle hulleself baie ellende op die hals gehaal (1 Timoteus 6:10).
Jesus het nie aan die kruis gesterf om vir ons aardse dinge te geen nie. Hy weet dat geld nie sleg is nie, maar te veel mag nadelig wees. Daarom beveel Hy sy volgelinge om skatte in die hemel bymekaar te maak.
Die voorspoedsteologie leer dat pyn en lyding nie deel van 'n Christen se lewe moet wees nie. Maar die werklikheid is anders. Geliefdes gaan steeds dood. Dallas Willard definieer die werklikheid as dit what you run into when you're wrong. Dit verpletter die voorspoedsteologie, maak nie saak hoeveel geloof jy het nie.
Om Christus te aanvaar is nie 'n paspoort na 'n pyn-vrye lewe nie. Enige teologie wat nie die werklikheid van pyn en lyding aanvaar nie, is skokkend. God skuld ons niks nie. Normal Christianity is pain … It's sorrowful, yet always rejoicing (John Piper). Ons kan vertrou dat God uiteindelik alles gaan herstel – of nou of in die lewe hierna.
Die voorspoedsteologie skep swak Christene. Dit ontneem ons van God se ware seëninge, want dit skep 'n illusie dat ek op sekere dinge geregtig is.